Predkladacia správa

Na základe Uznesenia vlády Slovenskej republiky č. 310 z 12. apríla 2006 k mechanizmu poskytovania humanitárnej pomoci Slovenskej republiky do zahraničia Ministerstvo vnútra Slovenskej republiky v spolupráci so Správou štátnych hmotných rezerv Slovenskej republiky a Slovenským Červeným krížom pripravuje materiálnu humanitárnu pomoc darovaním zdravotníckeho materiálu v správe majetku štátu Správy štátnych hmotných rezerv Slovenskej republiky Ukrajinskému Červenému krížu. Akceptácia ponuky bola zaslaná na Ministerstvo vnútra Slovenskej republiky dňa 01. augusta 2007 ukrajinským Červeným krížom.

Materiálna humanitárna pomoc je v hodnote 98 825, 363 tis. Sk. Podrobný rozpis zásielky je v prílohe materiálu. Predpokladaný termín prepravy humanitárnej pomoci zo Slovenskej republiky na Ukrajinu (Užhorod) je do konca roku 2007. Správa štátnych hmotných rezerv Slovenskej republiky nemá vo svojom rozpočte vyčlenené finančné prostriedky na dopravu materiálu zo skladov Správy štátnych hmotných rezerv Slovenskej republiky na Ukrajinu a taktiež ani Ministerstvo vnútra Slovenskej republiky nemá dostatok finančných prostriedkov na úhradu prepravných výdavkov. Prepravu zo Slovenskej republiky zabezpečí Ministerstvo vnútra Slovenskej republiky v prípade schválenia predkladaného materiálu. Predpokladané výdavky na prepravu vo výške 2,6 mil. Sk budú hradené z programu 05T03 – Humanitárna pomoc vo výške 1 mil. Sk a 1,6 mil. Sk z rezervy vlády Slovenskej republiky.

Návrh na uvoľnenie zdrojov z rezervy vlády SR predložila ministerstvu financií Správa štátnych hmotných rezerv SR, ktorá zabezpečila vypracovanie a predloženie materiálu na medzirezortné pripomienkové konanie. Materiál prešiel medzirezortným pripomienkovým konaním bez zásadných pripomienok.